CELEX: 32021R0539
Language: el
Date: 2021-02-11 00:00:00
Title: Κατ’ εξουσιοδότηση κανονισμός (ΕΕ) 2021/539 της Επιτροπής της 11ης Φεβρουαρίου 2021 για την τροποποίηση του κατ’ εξουσιοδότηση κανονισμού (ΕΕ) αριθ. 1222/2014 για τη συμπλήρωση της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά τα κανονιστικά τεχνικά πρότυπα για τον καθορισμό της μεθοδολογίας προσδιορισμού παγκόσμιων συστημικά σημαντικών ιδρυμάτων και τον καθορισμό υποκατηγοριών παγκόσμιων συστημικά σημαντικών ιδρυμάτων (Κείμενο που παρουσιάζει ενδιαφέρον για τον ΕΟΧ)

29.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 108/10
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/539 ΤΗΣ ΕΠΙΤΡΟΠΗΣ
         της 11ης Φεβρουαρίου 2021
         για την τροποποίηση του κατ’ εξουσιοδότηση κανονισμού (ΕΕ) αριθ. 1222/2014 για τη συμπλήρωση της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά τα κανονιστικά τεχνικά πρότυπα για τον καθορισμό της μεθοδολογίας προσδιορισμού παγκόσμιων συστημικά σημαντικών ιδρυμάτων και τον καθορισμό υποκατηγοριών παγκόσμιων συστημικά σημαντικών ιδρυμάτων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (1), και ιδίως το άρθρο 131 παράγραφος 18,
         Εκτιμώντας τα ακόλουθα:
         
                     (1)
                  
                  
                     Τον Ιούλιο του 2018, η Επιτροπή της Βασιλείας για την τραπεζική εποπτεία (στο εξής: BCBS) δημοσίευσε αναθεωρημένη μεθοδολογία για την αξιολόγηση των παγκόσμιων συστημικά σημαντικών τραπεζών. Η εν λόγω αναθεωρημένη μεθοδολογία εισήγαγε έναν νέο δείκτη για τη μέτρηση της συστημικής σημασίας, ο οποίος αφορά τον όγκο συναλλαγών και ο οποίος περιλαμβάνεται στην κατηγορία που μετρά τη δυνατότητα υποκατάστασης των υπηρεσιών ή της χρηματοοικονομικής υποδομής που παρέχει ένας τραπεζικός όμιλος. Ωστόσο, η εισαγωγή του νέου αυτού δείκτη δεν επηρεάζει το βάρος της εν λόγω κατηγορίας, διότι το σχετικό βάρος του νέου δείκτη που αφορά τον όγκο συναλλαγών αντισταθμίζεται από τη μείωση, από 6,67 % σε 3,33 %, του σχετικού βάρους του δείκτη συναλλαγών με αναδοχή έκδοσης σε αγορές χρεογράφων και μετοχών. Η κατηγορία που μετρά τη δυνατότητα υποκατάστασης των υπηρεσιών ή της χρηματοοικονομικής υποδομής που παρέχει ένας τραπεζικός όμιλος διατηρεί κατ’ αυτόν τον τρόπο το σχετικό της βάρος 20 % στη συνολική βαθμολογία κάθε οντότητας. Η αναθεωρημένη μεθοδολογία συμπεριέλαβε επίσης ασφαλιστικές δραστηριότητες στην προσέγγιση μέτρησης βάσει δεικτών που χρησιμοποιείται για την αξιολόγηση της συστημικής σημασίας των τραπεζικών ομίλων. Οι εν λόγω αλλαγές στη μεθοδολογία αξιολόγησης παγκόσμιων συστημικά σημαντικών τραπεζών θα πρέπει να αποτυπωθούν στον κατ’ εξουσιοδότηση κανονισμό (ΕΕ) αριθ. 1222/2014 της Επιτροπής (2).
                  
               
                     (2)
                  
                  
                     Οι σχετικές αρχές θα πρέπει να υπολογίζουν τις βαθμολογίες των σχετικών οντοτήτων που θα περιλαμβάνονται στο κοινοποιηθέν από την ΕΑΤ δείγμα το αργότερο έως την 1η Σεπτεμβρίου κάθε έτους, ώστε να είναι δυνατή η επίτευξη συμφωνίας σε επίπεδο Ένωσης.
                  
               
                     (3)
                  
                  
                     Η συγκέντρωση δεδομένων σύμφωνα με την αναθεωρημένη μεθοδολογία, η οποία περιλαμβάνει τον δείκτη όγκου συναλλαγών, θα ξεκινήσει κατά το πρώτο τρίμηνο του 2022. Ως εκ τούτου, τα G-SII θα προσδιοριστούν για πρώτη φορά με βάση το αναθεωρημένο πλαίσιο κατά το τελευταίο τρίμηνο του 2022. Προκειμένου να ευθυγραμμιστεί η εφαρμογή των διατάξεων της αναθεωρημένης μεθοδολογίας με τις ημερομηνίες εφαρμογής της αναθεωρημένης μεθοδολογίας, οι διατάξεις του παρόντος κανονισμού που αποτυπώνουν τις αλλαγές της αναθεωρημένης μεθοδολογίας θα πρέπει να εφαρμοστούν από την 1η Δεκεμβρίου 2021.
                  
               
                     (4)
                  
                  
                     Το άρθρο 131 της οδηγίας 2013/36/ΕΕ τροποποιήθηκε με την οδηγία (ΕΕ) 2019/878 του Ευρωπαϊκού Κοινοβουλίου και του Συμβουλίου (3) προκειμένου να εισαχθεί στην οδηγία 2013/36/ΕΕ πρόσθετη συνολική βαθμολογία των G-SII, με τον δείκτη διασυνοριακής δραστηριότητας, εξαιρουμένων των διασυνοριακών δραστηριοτήτων σε όλα τα κράτη μέλη που συμμετέχουν στον Ενιαίο Μηχανισμό Εξυγίανσης (στο εξής: ΕΜΕ). Η εν λόγω πρόσθετη συνολική βαθμολογία συμπεριλήφθηκε προκειμένου να αποτυπώνει την ικανότητα ομαλής εξυγίανσης διασυνοριακών ομίλων εντός της ευρωπαϊκής τραπεζικής ένωσης. Είναι συνεπώς σκόπιμο να τροποποιηθεί το πεδίο εφαρμογής του δείκτη διασυνοριακής δραστηριότητας ώστε να αποτυπώνει την αλλαγή αυτή.
                  
               
                     (5)
                  
                  
                     Η οδηγία (ΕΕ) 2019/878 έδωσε επίσης τη δυνατότητα στις αρμόδιες και εντεταλμένες αρχές να χρησιμοποιούν ορθή εποπτική κρίση για να ανακατατάσσουν ένα παγκόσμιο συστημικά σημαντικό ίδρυμα (στο εξής: G-SII) από υψηλότερη υποκατηγορία σε κατώτερη υποκατηγορία, με βάση την πρόσθετη συνολική βαθμολογία που αποτυπώνει τις ιδιαιτερότητες της ευρωπαϊκής τραπεζικής ένωσης και του ΕΜΕ στο πλαίσιο των δεικτών διασυνοριακής δραστηριότητας. Ωστόσο, προκειμένου να μετριαστούν οι δυνητικές αρνητικές επιπτώσεις μιας απότομης μείωσης της συστημικής σημασίας που έχει αποδοθεί σε ένα G-SII, και σύμφωνα με την αναθεωρημένη μεθοδολογία, η δυνατότητα των σχετικών αρμόδιων και εντεταλμένων αρχών να ανακατατάσσουν ένα G-SII από υψηλότερη υποκατηγορία σε κατώτερη υποκατηγορία θα πρέπει να περιορίζεται σε μέγιστη μείωση κατά μία υποκατηγορία σε σχέση με την αρχική υποκατηγορία, στην οποία είχε καταταχθεί με βάση την αρχική συνολική βαθμολογία G-SII. Επιπλέον, προκειμένου να διασφαλιστεί συνοχή με τις απόψεις της BCBS, κάθε εποπτική κρίση που οδηγεί σε ανακατάταξη ενός G-SII σε κατώτερη υποκατηγορία θα πρέπει να λαμβάνει δεόντως υπόψη τις απόψεις της BCBS.
                  
               
                     (6)
                  
                  
                     Επομένως, ο κατ’ εξουσιοδότηση κανονισμός (ΕΕ) αριθ. 1222/2014 θα πρέπει να τροποποιηθεί αναλόγως.
                  
               
                     (7)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών (ΕΑΤ) στην Επιτροπή.
                  
               
                     (8)
                  
                  
                     Η ΕΑΤ διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενη συναφή κόστη και τις ωφέλειες και ζήτησε τις συμβουλές της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (4),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κατ’ εξουσιοδότηση κανονισμού (ΕΕ) αριθ. 1222/2014
            Ο κατ’ εξουσιοδότηση κανονισμός (ΕΕ) αριθ. 1222/2014 τροποποιείται ως εξής:
            
                        1)
                     
                     
                        στο άρθρο 2, το σημείο 1) αντικαθίσταται από το ακόλουθο κείμενο:
                        
                                    “1)
                                 
                                 
                                    ως “σχετική οντότητα” νοείται ένας όμιλος με επικεφαλής ένα μητρικό ίδρυμα εγκατεστημένο στην ΕΕ ή μητρική χρηματοδοτική εταιρεία συμμετοχών εγκατεστημένη στην ΕΕ ή μητρική μεικτή χρηματοοικονομική εταιρεία συμμετοχών εγκατεστημένη στην ΕΕ, ή ένα ίδρυμα που δεν είναι θυγατρική μητρικού ιδρύματος εγκατεστημένου στην ΕΕ ή μητρικής χρηματοδοτικής εταιρείας συμμετοχών εγκατεστημένης στην ΕΕ ή μητρικής μεικτής χρηματοοικονομικής εταιρείας συμμετοχών εγκατεστημένης στην ΕΕ·”·
                                 
                              
                  
                        2)
                     
                     
                        το άρθρο 3 παράγραφος 2 αντικαθίσταται από το ακόλουθο κείμενο:
                        
                           «2.   Η σχετική αρχή υποβάλλει στην ΕΑΤ έκθεση με τις τιμές δείκτη κάθε σχετικής οντότητας με συνολική έκθεση άνω των 200 δισεκατ. EUR, υπολογιζόμενη σύμφωνα με το άρθρο 429 παράγραφος 4 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (*1), η οποία έχει λάβει άδεια λειτουργίας εντός της δικαιοδοσίας της, το αργότερο την 31η Ιουλίου κάθε έτους. Οι τιμές δείκτη συλλέγονται από την αρμόδια αρχή, η οποία λαμβάνει υπόψη τις περαιτέρω προδιαγραφές για τα υποκείμενα στοιχεία, όπως καθορίζονται σε οιεσδήποτε κατευθυντήριες γραμμές καταρτίζει η ΕΑΤ σύμφωνα με το άρθρο 16 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (*2). Η σχετική αρχή διασφαλίζει ότι οι τιμές δείκτη είναι πανομοιότυπες με τις τιμές που έχουν υποβληθεί στην Επιτροπή της Βασιλείας για την τραπεζική εποπτεία.
                        
                        
                           (*1)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1)."
                        
                        
                           (*2)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).»·"
                        
                     
                  
                        3)
                     
                     
                        το άρθρο 4 αντικαθίσταται από το ακόλουθο κείμενο:
                        
                           «Άρθρο 4
                           Διαδικασία προσδιορισμού
                           
                              1.   Η σχετική αρχή υπολογίζει τις βαθμολογίες των σχετικών οντοτήτων που περιλαμβάνονται στο κοινοποιηθέν από την ΕΑΤ δείγμα και οι οποίες έχουν λάβει άδεια λειτουργίας στη δικαιοδοσία της, το αργότερο την 1η Σεπτεμβρίου κάθε έτους.
                           
                           
                              2.   Στην περίπτωση που η σχετική αρχή, κατά την άσκηση ορθής εποπτικής κρίσης, ανακατατάξει ένα G-SII από κατώτερη υποκατηγορία σε υψηλότερη υποκατηγορία ή ορίσει μια σχετική οντότητα ως G-SII σύμφωνα με το άρθρο 131 παράγραφος 10 στοιχείο α) ή β) της οδηγίας 2013/36/ΕΕ, αντίστοιχα, η σχετική αρχή κοινοποιεί στην ΕΑΤ έγγραφη αναλυτική κατάσταση παραθέτοντας τους λόγους της αξιολόγησής της το αργότερο την 1η Νοεμβρίου κάθε έτους.
                           
                           
                              3.   Στην περίπτωση που η σχετική αρχή, κατά την άσκηση ορθής εποπτικής κρίσης, ανακατατάξει ένα G-SII από υψηλότερη υποκατηγορία σε κατώτερη υποκατηγορία σύμφωνα με το άρθρο 131 παράγραφος 10 στοιχείο γ) της οδηγίας 2013/36/ΕΕ, η σχετική αρχή κοινοποιεί στην ΕΑΤ έγγραφη αναλυτική κατάσταση παραθέτοντας τους λόγους της αξιολόγησής της το αργότερο στις 30 Σεπτεμβρίου κάθε έτους.
                           
                           
                              4.   Η ανακατάταξη ή ο ορισμός ως G-SII, που αναφέρονται στην παράγραφο 2, αρχίζουν να ισχύουν από την 1η Ιανουαρίου του δεύτερου έτους μετά το ημερολογιακό έτος κοινοποίησης των μεγεθών αναφοράς στις σχετικές αρχές σύμφωνα με το άρθρο 3 παράγραφος 3. Όταν ένα G-SII κατατάσσεται σε κατώτερη υποκατηγορία σε σύγκριση με τη διαδικασία προσδιορισμού του προηγούμενου έτους, η χαμηλότερη απαίτηση αποθέματος ασφαλείας G-SII αρχίζει να ισχύει από την 1η Ιανουαρίου του έτους που έπεται της εν λόγω ανακατάταξης, εκτός εάν η σχετική αρχή ασκήσει την ορθή εποπτική της κρίση για να καθυστερήσει την εφαρμογή της εν λόγω απαίτησης έως την ημερομηνία που αναφέρεται στην πρώτη περίοδο της παρούσας παραγράφου.
                           
                           
                              5.   Ο προσδιορισμός μιας σχετικής οντότητας ως G-SII από την αρμόδια αρχή περιλαμβάνει τους αναγνωριστικούς κωδικούς νομικής οντότητας (LEI) όλων των νομικών οντοτήτων που περιλαμβάνονται στο πεδίο εφαρμογής της εποπτικής ενοποίησης των G-SII. Η σχετική οντότητα που προσδιορίζεται από τη σχετική αρχή γνωστοποιεί στη σχετική αρχή, έως την 1η Μαρτίου του έτους που έπεται του έτους της διαδικασίας προσδιορισμού, τη δομή του ομίλου της, παρέχοντας τους LEI, εφόσον είναι διαθέσιμοι, όλων των ενοποιημένων οντοτήτων του ομίλου. Η σχετική οντότητα διασφαλίζει ότι η δομή του ομίλου της, όπως αυτή γνωστοποιείται μέσω της παγκόσμιας βάσης δεδομένων LEI, επικαιροποιείται διαρκώς.»·
                           
                        
                     
                  
                        4)
                     
                     
                        το άρθρο 5 τροποποιείται ως εξής:
                        
                                    α)
                                 
                                 
                                    παρεμβάλλεται η ακόλουθη παράγραφος 1α:
                                    
                                       «1α.   Κατά παρέκκλιση από την παράγραφο 1, οι τιμές δείκτη που αναφέρονται στο άρθρο 6 παράγραφος 1, στο άρθρο 6 παράγραφος 2 στοιχεία α), β) και γ) και στο άρθρο 6 παράγραφος 4 στοιχεία α) και β) περιλαμβάνουν επίσης τις ασφαλιστικές θυγατρικές.»·
                                    
                                 
                              
                                    β)
                                 
                                 
                                    η παράγραφος 2 αντικαθίσταται από το ακόλουθο κείμενο:
                                    
                                       «2.   Η σχετική αρχή προσδιορίζει τη βαθμολογία κάθε σχετικής οντότητας του δείγματος ως τον απλό μέσο όρο των βαθμολογιών της κατηγορίας βάσει μέγιστης βαθμολογίας κατηγορίας 500 μονάδων βάσης για την κατηγορία που μετρά τη δυνατότητα υποκατάστασης.
                                       Η βαθμολογία κάθε κατηγορίας, εκτός από την κατηγορία που μετρά τη δυνατότητα υποκατάστασης των υπηρεσιών και της χρηματοοικονομικής υποδομής που παρέχει ο όμιλος, υπολογίζεται ως ο απλός μέσος όρος των τιμών που προκύπτουν από τη διαίρεση κάθε τιμής δείκτη της κατηγορίας αυτής διά του μεγέθους αναφοράς του δείκτη που έχει γνωστοποιηθεί από την ΕΑΤ.
                                       Η βαθμολογία της κατηγορίας που μετρά τη δυνατότητα υποκατάστασης των υπηρεσιών και της χρηματοοικονομικής υποδομής που παρέχει ο όμιλος υπολογίζεται ως ο σταθμισμένος μέσος όρος των τιμών δείκτη της εν λόγω κατηγορίας. Για τον σκοπό αυτό, ο δείκτης στοιχείων ενεργητικού υπό φύλαξη, που αναφέρεται στο άρθρο 6 παράγραφος 3 στοιχείο α), και ο δείκτης δραστηριότητας πληρωμών, που αναφέρεται στο άρθρο 6 παράγραφος 3 στοιχείο β), σταθμίζονται πλήρως, ο δε δείκτης συναλλαγών με αναδοχή έκδοσης σε αγορές χρεογράφων και μετοχών, που αναφέρεται στο άρθρο 6 παράγραφος 3 στοιχείο γ), και ο δείκτης όγκου συναλλαγών, που αναφέρεται στο άρθρο 6 παράγραφος 3 στοιχείο δ), σταθμίζονται με 50 %.
                                       Οι βαθμολογίες εκφράζονται σε μονάδες βάσης και στρογγυλοποιούνται στην πλησιέστερη ακέραιη μονάδα βάσης.»·
                                    
                                 
                              
                                    γ)
                                 
                                 
                                    παρεμβάλλονται οι ακόλουθες παράγραφοι 5α και 5β:
                                    
                                       «5α.   Η σχετική αρχή καθορίζει πρόσθετη συνολική βαθμολογία για κάθε σχετική οντότητα με διασυνοριακή δραστηριότητα σε όλα τα συμμετέχοντα κράτη μέλη, όπως αυτά αναφέρονται στο άρθρο 4 παράγραφος 1 του κανονισμού (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου (*3), ακολουθώντας τη διαδικασία που καθορίζεται στην παράγραφο 2 του παρόντος άρθρου, αλλά αντικαθιστά τις τιμές δείκτη της σχετικής οντότητας που αναφέρονται στο άρθρο 6 παράγραφος 5 στοιχεία α) και β) με εκείνες που υπολογίζονται σύμφωνα με το δεύτερο εδάφιο της παρούσας παραγράφου, και αντικαθιστά τα αντίστοιχα μεγέθη αναφοράς με τα αναθεωρημένα μεγέθη αναφοράς που παρέχονται από την ΕΑΤ.
                                       Για τους σκοπούς του πρώτου εδαφίου, η αρμόδια αρχή θεωρεί ως εγχώριες όλες τις απαιτήσεις και υποχρεώσεις έναντι αντισυμβαλλομένων εγκατεστημένων σε συμμετέχοντα κράτη μέλη, όπως αυτά αναφέρονται στο άρθρο 4 παράγραφος 1 του κανονισμού (ΕΕ) αριθ. 806/2014. Για τις κατηγορίες που αναφέρονται στο άρθρο 131 παράγραφος 2 στοιχεία α) έως δ) της οδηγίας 2013/36/ΕΕ, η σχετική αρχή λαμβάνει υπόψη τις ίδιες αμετάβλητες τιμές δείκτη που κοινοποιούνται από τη σχετική οντότητα και τα μεγέθη αναφοράς που έχουν γνωστοποιηθεί από την ΕΑΤ.
                                    
                                    
                                       5β.   Με βάση την πρόσθετη συνολική βαθμολογία που αναφέρεται στην παράγραφο 5α, η απόφαση ανακατάταξης ενός G-SII από υψηλότερη υποκατηγορία σε κατώτερη υποκατηγορία, κατά την άσκηση ορθής εποπτικής κρίσης σύμφωνα με το άρθρο 131 παράγραφος 10 στοιχείο γ) της οδηγίας 2013/36/ΕΕ, βασίζεται σε αξιολόγηση του κατά πόσον η χρεοκοπία του G-SII θα έχει μειωμένες αρνητικές επιπτώσεις στην παγκόσμια χρηματοοικονομική αγορά και την παγκόσμια οικονομία. Στην αξιολόγηση αυτή λαμβάνονται υπόψη, κατά περίπτωση, τυχόν απόψεις ή επιφυλάξεις που έχει διατυπώσει η BCBS, σύμφωνα με τη δημόσια διαθέσιμη μεθοδολογία της για την αξιολόγηση της συστημικής σημασίας των παγκόσμιων συστημικά σημαντικών τραπεζών.
                                       Η πρόσθετη συνολική βαθμολογία που αναφέρεται στην παράγραφο 5α μπορεί να καθορίσει την ανακατάταξη του G-SII από τη σχετική αρχή στην αμέσως κατώτερη υποκατηγορία, όπως αναφέρεται στην παράγραφο 3 του παρόντος άρθρου. Η ανακατάταξη του G-SII σε κατώτερη υποκατηγορία περιορίζεται σε ένα επίπεδο υποκατηγορίας κατ’ ανώτατο όριο.
                                    
                                    
                                       (*3)  Κανονισμός (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ L 225 της 30.7.2014, σ. 1).»·"
                        
                                 
                              
                                    δ)
                                 
                                 
                                    η παράγραφος 6 αντικαθίσταται από το ακόλουθο κείμενο:
                                    
                                       «6.   Οι αναφερόμενες στις παραγράφους 4, 5 και 5β αποφάσεις δύναται να υποστηρίζονται από επικουρικούς δείκτες, οι οποίοι δεν είναι δείκτες της πιθανότητας χρεοκοπίας της σχετικής οντότητας. Οι αποφάσεις αυτές βασίζονται σε ορθά τεκμηριωμένες και επαληθεύσιμες ποιοτικές και ποσοτικές πληροφορίες.»·
                                    
                                 
                              
                  
                        5)
                     
                     
                        στο άρθρο 6 παράγραφος 3, προστίθεται το ακόλουθο στοιχείο δ):
                        
                                    «δ)
                                 
                                 
                                    όγκος συναλλαγών.»·
                                 
                              
                  
                        6)
                     
                     
                        το άρθρο 7 απαλείφεται.
                     
                  
         
            Άρθρο 2
            Έναρξη ισχύος και εφαρμογή
            
               1.   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               2.   Το σημείο 4) στοιχεία α) και β) και το σημείο 5) εφαρμόζονται από την 1η Δεκεμβρίου 2021.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.
            Βρυξέλλες, 11 Φεβρουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 27.6.2013, σ. 338.
         
            (2)  Κατ’ εξουσιοδότηση κανονισμός (ΕΕ) αριθ. 1222/2014 της Επιτροπής, της 8ης Οκτωβρίου 2014, για τη συμπλήρωση της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά τα κανονιστικά τεχνικά πρότυπα για τον καθορισμό της μεθοδολογίας προσδιορισμού παγκόσμιων συστημικά σημαντικών ιδρυμάτων και τον καθορισμό υποκατηγοριών παγκόσμιων συστημικά σημαντικών ιδρυμάτων (ΕΕ L 330 της 15.11.2014, σ. 27).
         
            (3)  Οδηγία (ΕΕ) 2019/878 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση της οδηγίας 2013/36/ΕΕ όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μεικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου (ΕΕ L 150 της 7.6.2019, σ. 253).
         
            (4)  Κανονισμός (ΕΕ) αριθ 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).